Με λίγα λόγια, με τον όρο «ομαδική ασφάλιση» αναφερόμαστε σε ένα ομαδικό ασφαλιστήριο συμβόλαιο που συνάπτει μια επιχείρηση με μια ασφαλιστική εταιρεία για να προσφέρει επιπλέον κάλυψη στο εργατικό δυναμικό της.
Αν θέλουμε να δώσουμε μια πιο ολοκληρωμένη απάντηση στην ερώτηση «τι είναι η ομαδική ασφάλιση», τότε θα πρέπει να αναφέρουμε τα παρακάτω χαρακτηριστικά:
Πρώτον, τα ομαδικά συμβόλαια χωρίζονται σε δύο βασικές κατηγορίες, τα υγείας και τα συνταξιοδοτικά. Στη συνέχεια του άρθρου θα δούμε πιο αναλυτικά τις επιμέρους επιλογές, που μπορεί να περιλαμβάνουν υπηρεσίες υγείας, προστασία οικογένειας και εισοδήματος, επιπλέον σύνταξη, έξτρα παροχές όπως προνομιακές ιατρικές υπηρεσίες κ.α.
Επιπλέον, υπάρχει η δυνατότητα το ασφάλιστρο να επιβαρύνει εξ ολοκλήρου τον εργοδότη, ή ο εργοδότης να πληρώνει μόνο για τον εργαζόμενο και αυτός μετά με τη σειρά του να πληρώνει επιπλέον για τα εξαρτώμενα μέλη της οικογένειάς του (σύζυγο ή/και ανήλικα τέκνα) που θέλει να προσθέσει στο ομαδικό συμβόλαιο (εθελοντική εισφορά εργαζομένου).